Լուսարձակ (թերթ, Կահիրե)

«Լուսարձակ», հասարակական ու քաղաքական շաբաթաթերթ։ Լույս է տեսել 1926-1928 թթ.-ին, Կահիրեում։ Արտոնատեր՝ Ս. Միսաելյան։ Ունեցել է հնչակյան ուղղվածություն։ Լուսաբանել է Եգիպտոսի և Մերձավոր Արևելքի հայ գաղթօջախների ազգային, քաղաքական կյանքը, հասարակական կազմակերպությունների աշխատանքը։ 

Որոշակի տեղ է հատկացրել Խորհրդային Հայաստանի տնտեսական ու մշակութային անցուդարձին, ակտիվ մասնակցել է Լենինականում (այժմ՝ Գյումրի) երկրաշարժից տուժածներին օգնություն կազմակերպելու գործին։ Նշել է հայկական դպրոցների դերը հայապահպանության հարցում, տպագրել ծավալուն հոդվածաշար Եգիպտոսի ազգային վարժարանների պատմության մասին։ 

Ունեցել է բժշկական բաժին, ծանոթացրել առանձին հիվանդությունների ախտանշաններին ու բուժման ուղիներին։ Տպագրել է մարզական լուրեր, թերթոններ։

Հայկական հասարակական պարբերականներ
Եգիպտոսի հայկական շաբաթաթերթեր
Հայկական քաղաքական պարբերականներ
Պարբերականներ այբբենական կարգով